A. B. Yehoshua

Abraham B. Yehoshua (synt. 9. joulukuuta 1936) on israelilainen kirjailija, joka syntyi Jerusalemissa 1936 viidennen polven jerusalemilaiseen sefardijuutalaiseen perheeseen. Hänen isänsä Yakov oli tunnettu orientalisti ja Jerusalemin historian tutkija. Yehoshua suoritti asevelvollisuutensa laskuvarjojääkärinä ja otti osaa sotaan Suezin kriisin aikana 1956. Hän opiskeli kirjallisuutta ja filosofiaa Jerusalemin heprealaisessa yliopistossa ja toimii vuodesta 1975 Haifan yliopistossa vertailevan kirjallisuustieteen ja heprealaisen kirjallisuuden professorina. 

Yehoshua asuu psykologivaimonsa Rivkan kanssa Haifassa, ja heillä on yksi tytär ja kaksi poikaa. 

Yehoshua alkoi kirjoittaa  proosaa heti armeijasta päästyään. Häntä pidetään yhdessä Amos Ozin kanssa "uuden aallon" heprealaisen kirjallisuuden merkittävimpinä edustajina. He erosivat edellisen polven hepreankielisistä kirjailijoista etupäässä siinä, että nämä keskittyivät yhteiskunnallisiin aiheisiin, kun taas Yehoshua ja Oz kirjoittivat yksilöistä ja individuaalisista ihmissuhteista.

Yehoshua on  poliittisesti aktiivinen kirjailija, rauhanaatteen kannattaja, joka on julkaissut lukuisia poliittisia esseitä, artikkeleja ja haastatteluja.

Palkinnot

Brennerin palkinto 1983
Altermanin palkinto 1986
Bialikin palkinto 1989
Israelin valtion kirjallisuuspalkinto 1995
American Prize for the Best Jewish Book 1990
B'nai Brith Prize 1993
Ginzanne Cavour Prize 1994
Super Prize of Fliano 1996

Kirjallinen tuotanto

Kirjallisen uransa alussa Yehoshua kirjoitti novelleja ja näytelmiä. Ensimmäisen romaaninsa hän julkaisi vasta 40-vuotiaana. Itse hän kertoo saaneensa vaikutteita ennen kaikkea Tolstoin epiikasta, Kafkan psykologisesta realismista ja Faulknerin tajunnanvirta-menetelmästä. Yehoshuan romaanihahmoille on tyypillistä juuri tämä faulknerimainen sisäinen monologi, jolla he ilmaisevat havaintojensa, ajatustensa, tunteittensa ja muistojensa jatkuvaa virtaa. Yehoshua käyttää tätä tekniikkaa omaperäisesti  mm. kirjassaan Mr.Mani. Kirjan jokaisessa luvussa käydään kahden henkilön vuorokeskustelua, josta saamme lukea ainoastaan yhden osapuolen sanat.

Paitsi psykologisia henkilökuvauksia ja ihmissuhderomaaneja, Yehoshua on kirjoittanut myös värikkäitä historiallisia romaaneja kuten A Journey to the End of the Millennium, joka kuvaa pohjoisafrikkalaisen juutalaisen kauppiaan ja tämän arabikumppanin matkaa läpi keskiajan Euroopan. Romaanissaan  Liberated bride, joka kertoo Israelin juutalaisen ja arabiälymystön  yrityksistä käydä rauhanomaista dialogia kulttuuritasolla, ja uusimmassa teoksessaan The mission of the human resource man , joka käsittelee ulkomaalaisten  siirtotyöläisten kohtaloa Israelissa, Yehoshua tarkastelee kriittisesti nyky-Israelin poliittista ja yhteiskunnallista tilannetta tuoden selvästi ilmi omat poliittisen kannanottonsa.
 
Yehoshuan kirjalliset äänet ovat moninaiset. Hän puhuu miesten ja naisten, juutalaisten ja arabien, vasemmistolaisten ja oikeistolaisten, itämaisten ja länsimaisten äänillä ja onnistuu niiden kautta  tarkasti tavoittamaan tämän hetken Israelin mielialan ja ilmapiirin. Yehoshua uskoo kirjallisuuden mahdollisuuksiin  tuoda lukijoille lohtua, selittää heille maailmaa ja auttaa heitä säilyttämään humanistiset arvot.

Teokset

Suomeksi käännetty 

Myöhäinen avioero (suom. Paavo Lehtonen), Gummerus, 1985

Hepreankieliset, englanniksi käännetyt 

The Death of the Old Man (stories), Hakibbutz Hameuchad, 1962 [Mot Ha-Zaken]  
Facing the Forests (stories), Hakibbutz Hameuchad, 1968 [Mul Ha-Ya`arot]  
9 Stories, Hakibbutz Hameuchad, 1971 [9 Sipurim]  
Early in Summer 1970 (stories), Schocken, 1972 [Bi-Thilat Kaiytz 1970]  
An Evening in May (plays), Schocken, 1975 [Layla Be-May]  
Three Days and a Child (stories), Hakibbutz Hameuchad, 1975 [Shlosha Yamim Ve-Yeled]  
The Lover (novel), Schocken, 1977 [Ha-Meahev]  
For Normality (essay), Schocken, 1980 [Ha-Zechut Le-Normaliut]  
Between Right and Right (essay), Schocken, 1980 [Bein Zechut Le-Zechut]  
A Late Divorce (novel), Hakibbutz Hameuchad/Siman Kriah, 1982 [Gerushim Meuharim]  
Possessions (play), Schocken, 1986 [Hafatzim]  
Five Seasons (novel), Hakibbutz Hameuchad/Siman Kriah, 1987 [Molcho]  
The Wall and the Mountain (essay), Zmora Bitan, 1989 [Ha-Kir VeHa-Har]  
Mr. Mani (novel), Hakibbutz Hameuchad/Siman Kriah, 1990 [Mar Manni]  
Babies of the Night (play), Hakkibutz Hameuchad, 1992 [Tinokot Ha-Layla]  
Complete Stories, Hakkibutz Hameuchad, 1993 [Col Ha-Sipurim]  
The Return from India (novel), Hakibbutz Hameuchad/Siman Kriah, 1994 [Ha-Shiv`a Me-Hodu]  
Voyage to the End of the Millennium (novel), Hakibbutz Hameuchad/Siman Kriah, 1997 [Masah El Sof Ha-Elef]  
The Terrible Power of a Minor Guilt (essays), Yedioth Aharonoth, 1998 [Kocha Ha-Nora *Shel Ashma Ktana: Ha-Heksher Ha-Musari Shel Ha-Text Ha-Sifruti]  
The Liberating Bride (novel), Hakibbutz Hameuchad/Siman Kriah, 2001 [Ha-Kala Ha-Meshachreret]  
The Mission of the Human Resource Man (novel), Hakibbutz Hameuchad/Siman Kriah, 2004 [Shlichato Shel Ha-Memune Al Mashabei Enosh]  

Israelilaiset kirjailijat
Juutalaiset kirjailijat
Vuonna 1936 syntyneet
Elävät henkilöt